1.PAGRINDINIAI FAKTAI

Reglamento (ES) 2019/125 tikslas – ribojant arba draudžiant prekybą tam tikromis prekėmis užkirsti kelią mirties bausmės vykdymui, taip pat kankinimui ir kitokiam žiauriam, nežmoniškam ar žeminančiam elgesiui arba baudimui ES nepriklausančiose šalyse. Reglamente išskiriamos prekės, kurios:

-yra iš esmės smurtinio pobūdžio ir jomis visiškai neturėtų būti prekiaujama (II priedas), arba

-gali būti naudojamos teisėtais tikslais, kaip, pvz., teisėsaugai skirta įranga (III priedas) arba terapiniais tikslais naudojamos prekės (IV priedas).

Tokių prekių prekybai taikomi tam tikri apribojimai. Reglamente visų pirma numatyta:

I.uždrausti importuoti į ES, eksportuoti iš ES ir tranzitu vežti per ES II priede nurodytas prekes, kurios praktiškai naudojamos tik mirties bausmei vykdyti, kankinimui ar kitokiam žiauriam, nežmoniškam ar žeminančiam elgesiui arba baudimui. Taip pat uždrausta teikti bet kokią su tokiomis prekėmis susijusią techninę pagalbą, konkrečiai įskaitant mokymą jomis naudotis. Be to, uždrausta reklamuoti tokias prekes spaudoje ar internete arba per televizijos ar radijo reklamos laiką, taip pat jas rodyti ar siūlyti įsigyti parodose ar mugėse.

II.Dėl III priede nurodytų prekių, kurios galėtų būti naudojamos mirties bausmei vykdyti, kankinimui, ar kitokiam žiauriam, nežmoniškam ar žeminančiam elgesiui arba baudimui, tačiau gali būti naudojamos ir kitais, teisėtais (teisėsaugos), tikslais, nustatytas reikalavimas kiekvienu atskiru atveju gauti išankstinį eksporto leidimą. Išankstinį eksporto leidimą privaloma gauti ir norint teikti su šios kategorijos prekėmis susijusią techninę pagalbą ar tarpininkavimo paslaugas.

III.Reguliuojama prekyba prekėmis – cheminėmis arba vaistinėmis medžiagomis (IV priedas), kurios galėtų būti naudojamos mirties bausmei vykdyti (pvz., produktai, kurie galėtų būti naudojami mirties bausmei vykdyti žmogui įšvirkščiant mirtiną injekciją).

Reglamento I priede išvardytos valstybių narių institucijos, kurios pagal Reglamento 20 straipsnį turi teisę priimti sprendimą dėl paraiškos leidimui gauti arba uždrausti eksportuotojui naudotis Sąjungos bendruoju eksporto leidimu. Draudžiamų ir kontroliuojamų prekių sąrašai pateikti Reglamento II, III ir IV prieduose. V priede daroma nuoroda į Sąjungos bendrąjį eksporto leidimą (1 dalis susijusi su „Prekėmis“, o 2 dalis – su „Paskirties vietomis“).

2.TEISINIS PAGRINDAS

Pagal Reglamento (ES) 2019/125 29 straipsnį Komisijai suteikiami įgaliojimai priimti deleguotuosius aktus, kuriais iš dalies keičiami Reglamento I, II, III, IV, V, VI VII, VIII ir IX priedai. Reikalavimas pateikti šią ataskaitą nustatytas Reglamento (ES) 2019/125 2 straipsnio 2 dalyje. Vadovaujantis tuo straipsniu, įgaliojimai priimti deleguotuosius aktus Komisijai suteikiami penkerių metų laikotarpiui nuo 2016 m. gruodžio 16 d. ir reikalaujama, kad likus ne mažiau kaip devyniems mėnesiams iki penkerių metų laikotarpio pabaigos Komisija parengtų naudojimosi deleguotaisiais įgaliojimais ataskaitą.

3.ĮGALIOJIMŲ DELEGAVIMAS

Nuo tada, kai 2016 m. Komisijai buvo deleguoti įgaliojimai, Komisija pasinaudojo įgaliojimais priimti deleguotuosius aktus tris kartus, kaip aprašyta toliau.

a)2017 m. spalio 18 d. KOMISIJOS DELEGUOTUOJU REGLAMENTU (ES) 2018/181 į paskirties šalių, kurioms taikomas Sąjungos bendrasis eksporto leidimas (V priedas), sąrašą įtraukta Dominikos Respublika, San Tomė ir Prinsipė ir Togas. Šis reglamentas įsigaliojo 2018 m. vasario 14 d., kitą dieną po jo paskelbimo Europos Sąjungos oficialiajame leidinyje.

c)2020 m. gruodžio 4 d. KOMISIJOS DELEGUOTUOJU REGLAMENTU (ES) 2021/139 iš dalies pakeista Reglamento I priede pateikta nuoroda į Jungtinę Karalystę. Juo taip pat iš dalies pakeistas V priedas, į paskirties vietų, kurioms taikomas Sąjungos bendrasis eksporto leidimas, sąrašą įtraukiant Jungtinę Karalystę. Šis reglamentas įsigaliojo 2021 m. vasario 13 d., penktą dieną po jo paskelbimo Europos Sąjungos oficialiajame leidinyje.